paragraph_text: Kasnih 1830-ih odlučili su stati s turnejama te su se odselili u Sjevernu Karolinu. Ondje su 1843. oženili dvije sestre, Adelaide i Sarah Yates, s kojima su dobili 21 dijete. Braća su održavala dva odvojena kućanstva udaljena dva i pol kilometra pri čemu je svaki imao po tri dana za vrijeme sa svojom obitelji. Njihov lagodan život prekinuo je Američki građanski rat tijekom kojega su izgubili veliki dio imetka kao i robove koje su posjedovali. Zbog svega navedenog bili su prisiljeni krenuti u novu turneju po Europi 1869. godine. Tijekom te turneje Chang je počeo svakodnevno piti te je 1870. po povratku u SAD doživio moždani udar. Braća su to ipak uspjela preživjeti, no umrla su 1874. godine. Autopsija je otkrila da je Chang umro oko tri sata ranije zbog krvnog ugruška u mozgu, dok je Eng umro od posljedica šoka.